ועדת הפנים ואיכות הסביבה, כנסת 15, פרוטוקול מספר 7, 1999-08-18 09:30

דוד אזולאי: אני פותח את ישיבת הוועדה.

דוד אזולאי: התכנסנו לדון בנושא העברת הטורבינה בשבת, ואני רוצה לפתוח ולומר שהמטרה של הדיון היום היא קודם כל לקיים דיון מקצועי, ואין כאן כל מגמה פוליטית.

דוד אזולאי: מה שקרה בשבת האחרונה, לצערי הרב, הוא שהשבת נרמסה בריש גליה, תוך כדי רמיסת החוק.

דוד אזולאי: כולנו יודעים, ואין זה סוד, שבחוקי היסוד של הממשלה עם הקמתה דובר על שלטון החוק, ולצערי הרב החברה המובילה פעלה שלא כחוק בכך שלא קיבלה היתר נסיעה בשבת.

דוד אזולאי: כל עם ישראל ידע ביום שישי בשעה 17:15 שהטורבינה לא תעבור בשבת, ובשעה 17:30 הופתענו כולנו כאשר הוחלט שהטורבינה תעבור בשבת, ללא ליווי של מע"צ.

דוד אזולאי: אני שואל כאן מי נתן את ההוראה לנוע בשבת ללא היתרי עבודה, וכן מי נתן הוראה שהטורבינה תנוע בשבת ללא ליווי של מע"צ, מי היה מוכן לקחת על עצמו אחריות כזאת גדולה.

דוד אזולאי: והדבר החשוב מכל, איך ייתכן שבהתחלה נאמר שבלי מע"צ אי-אפשר לעבור, ואחר-כך נודע לנו שמע"צ לא ליוו את המערכת הזאת ולקחו כאן סיכון גדול.

דוד אזולאי: אני עדיין לא קיבלתי תשובה מאנשי מע"צ, האם לאחר המעבר בערב השבת אנשי מע"צ בדקו את השטח, בדקו את כל הגשרים שעברו בהם.

דוד אזולאי: מעל הכל אני שואל, הרי אנחנו חיים במדינה כל-כך משופרת, כל-כך משוכללת, אין דבר שאי-אפשר לעשותו, האם אי אפשר היה לחכות עד יום ראשון על-מנת שיוגשו חלופות ויבדקו אותן?

דוד אזולאי: מדוע אי-אפשר היה לחכות עד יום ראשון?

דוד אזולאי: מה היתה הבהלה הגדולה הזאת לעשות את זה דווקא בשבת, כאשר בסך הכל לכולנו היום יש מטרה אחת - אנחנו מחפשים את המאחד, אנחנו מחפשים את השלום בינינו.

דוד אזולאי: מדוע צריך לגרום לחילוקי דעות בינינו?

דוד אזולאי: קשה לי לקבל את זה שאי-אפשר למצוא פתרונות חלופיים כדי שהמערכת הזאת לא תעבור בשבת.

דוד אזולאי: לכל אלה שטוענים לתקלות, יש בידי רשימה שלפיה למעלה ממאה הובלות נערכו בימות החול, ועוד למעלה מעשרים הובלות נערכו בשבת, ולא היו תקלות.

דוד אזולאי: למה צריך דווקא ביום שבת לגרום למצב של חילוקי דעות כאלה?

דוד אזולאי: לכן אני פונה כאן לכל החברים הנוגעים בדבר, אנא מכם בואו יחד נמצא את הפתרון על-מנת שהמטען הזה לא יעבור בשבת.

דוד אזולאי: אני מבקש שגם לגבי השבת הקרובה הדבר ייבדק.

דוד אזולאי: אני יודע שכרגע נבדקות חלופות שהוגשו על-ידי כל מיני גורמים.

דוד אזולאי: למה צריך למהר לעשות את זה?

דוד אזולאי: והשאלה הגדולה מכולן - למה צריך להעביר את הטורבינה כל פעם בארבע עד שש הובלות, כאשר מבדיקה שערכתי עולה שהיה אפשר לבצע את ההובלה בשתיים עד שלוש פעמים?

אילן גילאון: אני מבקש להעיר הערה לסדר.

אילן גילאון: אם הדיון הוא דיון מקצועי, אתה ואני לא יכולים לדון בזה, כי אנחנו לא מבינים בזה ברמה המקצועית.

אילן גילאון: אני לא מבין למה כינסת את הוועדה לצורך זה.

אילן גילאון: אתה פותח את הדברים כאילו הדיון הוא מקצועי, ואתה מדבר פה דברים שהם פוליטיים לחלוטין.

אילן גילאון: אם הטורבינה עברה במשך עשרים פעם בשבתות בקדנציה הקודמת, מדוע לא קמתם ואמרתם כלום?

דוד אזולאי: והיא עברה עוד מאה פעם ביום חול.

אילן גילאון: הדיון הזה הוא לא דיון מקצועי, הוא דיון פוליטי.

אילן גילאון: אתה חייב את ההצגה הזאת לצרכים פנימיים אצלך.

אילן גילאון: אין כל צורך להזמין לכאן את האנשים העסוקים האלה.

דוד אזולאי: יש כאן דיון מקצועי ואתה לא תפריע למהלך הישיבה כאן.

דוד אזולאי: זה לא מקובל מה שאתה עושה כאן.

דוד אזולאי: אם אתה מחפש כותרות, אצלי לא תמצא כותרות.

אילן גילאון: אני לא ביקשתי לזמן את הוועדה, אתה ביקשת את זה כדי לרצות גורמים פנימיים אצלך במפלגה.

אילן גילאון: אם בכותל אישרו ליהודים לעבוד בשבת, לטורבינה על אחת כמה וכמה.

אילן גילאון: יותר מדי אתם מציקים, יותר מדי אתם מבזבזים זמן, ואתה בייחוד.

דוד אזולאי: אני מבקש ממנכ"ל חברת החשמל להציג את הדברים.

רפי פלד: אני רוצה להקדים ולומר, שמבחינה מקצועית אני לא מעביר המטען.

רפי פלד: אני הזמנתי חבילה, יש חברת הובלה שצריכה להעביר לי אותה.

יעקב ליצמן: מי מזמין את ההובלה?

רפי פלד: יש חברה אמריקנית שהיא המזמינה, היא הזמינה את העבודה אצל תע"ש, תע"ש הוציאה מכרז ופרידזון זכה.

רפי פלד: הזכייה היתה לפני חודשים רבים, הם עשו עבודת מטה מול מע"צ ומול משרד התחבורה ומול משטרת ישראל, וזאת החלופה שהם בחרו.

דוד אזולאי: כמה חברות השתתפו במכרז?

רפי פלד: שתי חברות שרק להן יש האישור לעשות את זה.

רפי פלד: כמנכ"ל חברת החשמל יש לי הרבה מאוד דרישות לעבודה בשבת, בתחומים שונים, וכל עבודה נשקלת לגופה מה מידת הנזק לציבור כתוצאה מהביצוע בשבת.

רפי פלד: העקרון המנחה הוא, שמה שאפשר לא לעשות בשבת לא עושים בשבת, ומה שאין בררה עושים בשבת ועושים את זה כחוק.

רפי פלד: יש הממונה על ההיתרים לעבודה בשבת במשרד העבודה, ואנחנו פועלים על-פי אישורים שלו בכל מקרה ועניין.

רפי פלד: במקרה הנוכחי התבקשנו לבדוק חלופה נוספת.

רפי פלד: לטעמי בעבודת מטה נכונה, בדיקת חלופות זאת הדרך הנכונה לבצע את התכנון ואת העבודה.

רפי פלד: נבדקו שתי חלופות, ושתיהן מדברות על אותו ציר, רק בימים שונים.

רפי פלד: כל היתרונות או האישורים של הציר מבחינת עומסים וכן הלאה הן זהות לשתי החלופות, ואנחנו את החלופות בדקנו לפי ארבעה קריטריונים.

רפי פלד: האחד, לוח זמנים של התחנה, איך לא לחרוג מלוח הזמנים שיפגע בלוח הזמנים הקריטי של בניית התחנה.

רפי פלד: השני, לשמור על המסגרת המקורית של התקציב, מכיוון שאני לא רשאי לשלם כל מחיר על כל חלופה.

רפי פלד: השלישי, השתלבות בתנועה תוך הפרעה מינימלית.

רפי פלד: הרביעי, להגיש את החלופות ולקבל את העמדה המקצועית של הגופים המקצועיים.

יעקב ליצמן: אם אתם המזמינים, מדוע תע"ש קובעים?

רפי פלד: כאשר אתה מזמין מקרר הביתה, מביאים לך את זה הביתה ואתה לא שואל באיזה ציר נוסעים.

רפי פלד: החברה האמריקנית ביקשה מתע"ש לבצע את ההובלה בעבורה.

יעקב ליצמן: אבל אתם הזמנתם.

רפי פלד: יש לי קבלני משנה שעושים עבודות עצמאיות.

רפי פלד: זה אחד המקרים.

רפי פלד: אני לא מתעסק עם כל הובלה שמגיעה לחברת החשמל, יש הרבה מאוד קבלנים שיש להם פרויקטים עצמאיים והם עושים אותם.

רפי פלד: אנחנו נכנסנו בשלב מאוחר, התבקשנו להציע חלופות, הצענו חלופות והגשנו אותן למשטרה.

רפי פלד: אנחנו מקבלים לחלוטין את הסמכות המקצועית של המשטרה לנתח את היתרונות ואת החסרונות של חלופה מול חלופה ולהחליט.

רפי פלד: אני חושב שפה סיימנו את חלקנו והמשטרה תוכל להשיב מה הניתוח שלה בין החלופות ומדוע היא הגיעה למה שהיא הגיעה.

גדעון עזרא: מי נושא בהוצאות האלה, האם חברת החשמל?

גדעון עזרא: האם תע"ש?

רפי פלד: ההובלה כלולה במחיר הפרויקט כולו.

רפי פלד: במסגרת ההתקשרות שלנו עם החברה האמריקנית לרכוש דוד, יש חלקה של תע"ש בפנים ובתוך זה יש גם נושא ההובלות.

רפי פלד: כרגע לא בדקנו את העלויות של החלופות, נבדוק את זה רק אם יהיה משהו ריאלי.

גדעון עזרא: מי נושא בהפסדים האלה?

רפי פלד: עדיין אין הפסדים.

רפי פלד: בעלות המקורית נושאת תע"ש.

רפי פלד: לחלופה של יום חול יש גם יתרונות, כי שוטר ביום חול עולה חצי מאשר בשבת.

רפי פלד: יכול להיות בתיאוריה שזה יעלה יותר ויכול להיות שזה יעלה פחות, אבל עדיין לא עשינו את התחשיב.

רפי פלד: אם תהיה פה פריצה משמעותית של התקציב נצטרך לשקול אם זה בר ביצוע או לא.

יעקב גנות: ב1998- פנו אלינו, ואנחנו באופן אוטומטי פנינו למע"צ לבדיקת האפשרויות.

יעקב גנות: נבדקו שני צירים, ציר רמת השרון עד אשקלון והציר המזרחי.

יעקב גנות: הציר המזרחי נפסל, מכיוון שנקבע בצורה חד-משמעית שהגשר הראשון שהיו אמורים לעבור עליו יקרוס בעומס של 350 טון.

יעקב גנות: נשאר ציר אחד, ציר רמת השרון - אשקלון.

יעקב גנות: נבדקו האפשרויות של נסיעה בשבת לעומת נסיעה עם חניות ביניים.

יעקב גנות: לאחר שבדקנו הגענו למסקנה חד-משמעית שנמצאו שתי חניות אפשריות.

יעקב גנות: החניות הן חניה בצומת גנות וחניה נוספת בצומת אשדוד.

יעקב גנות: משמעות הדבר, נסיעה של שלושה לילות עם שתי חניות.

יעקב גנות: לאחר שבדקנו את היתרונות ואת המגבלות הגענו למסקנה חד-משמעית, שיש פגיעה בכל מקרה בהעברת מטען מהסוג הזה.

יעקב גנות: הפגיעה הפחות חמורה והסיכון הקטן ביותר הם בהעברה החל ביום שישי בשעה 20:00 והגעה ביום שבת בבוקר בשעה 08:30, כלומר כ13- שעות של נסיעה רציפה.

יעקב גנות: החלופה השנייה של חניות ביניים נבדקה שנית שלשום בבוקר.

יעקב גנות: הגענו למסקנה שעם כל הרצון הטוב והנסיון של חברת החשמל, משמעות הדבר היא סיכון חיי אדם, חד וחלק.

יעקב גנות: לאחר שבדקנו את ארבעת הכיוונים, כולם נפסלו מפני שהמשמעות היא מעבר משלושה נתיבים לנתיב אחד במשך כמעט עשרים שעות, מ04:00- בבוקר עד למחרת ב24:00- בלילה.

יעקב גנות: הלילה עוד בדקנו אפשרות של נסיעה ביום חמישי בלילה, עד יום שישי בבוקר.

יעקב גנות: הנתון של הלשכה המרכזית לסטטיסטיקה הוא, שהלילה שבין חמישי לשישי הוא הלילה עם הכי הרבה תאונות בשבוע.

יעקב גנות: אם בממוצע שבועי באמצע השבוע יש לנו 1752 תאונות, בין יום חמישי לשישי יש 1870 תאונות.

יעקב ליצמן: זה בגלל המהירות.

יוסף יצחק פריצקי: לא, זה בגלל שלא שומרים שבת.

יוסף יצחק פריצקי: נבדוק כל מזוזה באוטו, ואז לא יהיו תאונות.

חיים דרוקמן: אולי תפסיק ללגלג?

חיים דרוקמן: דבר ברצינות, אבל אל תלגלג.

יעקב גנות: אני מכבד כל אחד באמונתו.

יעקב גנות: אנחנו מנסים לפתור את הבעיה בצורה מקצועית.

יעקב גנות: השיקול המרכזי שמוביל אותנו הוא לא אם שוטר עולה יותר יקר או יותר זול, ואסור אפילו להעלות את זה כאן.

יעקב גנות: יצאנו לסיור מוקדם שלשום בבוקר, עם אנשי מע"צ ועם שני בעלי מקצוע בין הטובים שיש למע"צ, מנהלי מחוזות של מע"צ, מהנדסי תנועה, שפסלו בצורה חד-משמעית את שתי החניות.

יעקב גנות: הפסילה היא פסילה בכתב, לאחר סיור בשטח וניתוח סיכונים.

יעקב גנות: בזה למעשה מבחינתנו חוזרים לתוכנית שהצגנו וניסינו אותה פעמיים.

יעקב גנות: בשתי התוכניות הנסיעה היא במקום המרכזי והעמוס ביותר בארץ.

יעקב גנות: עשינו בדיקה ומתברר שהעומס ביום שישי בגוש גנות, שהוא קצת יותר קטן מהעומס הרגיל, הוא יותר גדול מהעומס של כל השבוע בכביש מספר 1 - ירושלים - תל-אביב.

יעקב גנות: בדקנו עניינית את כל האפשרויות.

יעקב גנות: הגענו למסקנה שחוץ מהחלופה של נסיעה רציפה מרמת השרון בכביש 4 עד אשקלון אין לנו אלטרנטיבה .

יעקב גנות: לצערי היו לנו שתי תקלות, תקלה בכל הובלה.

יעקב גנות: לשמחתי התגברנו על התקלות האלה.

יעקב גנות: בהובלה הראשונה הפלטפורמה עמדה במצב, שאם היינו צריכים להמשיך יכול היה להיות שהיינו נתקעים.

יעקב גנות: חברת ההובלה תיקנה וחיזקה את המשטח הזה.

יעקב גנות: בהובלה השנייה נתקענו עם תקר למשך 40 דקות עד החלפת הצמיג.

יעקב גנות: משמעות הדבר היא, שכל תקלה יכולה להשפיע בצורה משמעותית על מצב הכביש.

איוב קרא: איך ייתכן שעלות ההעברה היא בסכום כזה גבוה, של 700,000 דולר?

איוב קרא: אני לא יכול לעכל את הסכום הזה.

יוסף יצחק פריצקי: מר פלד, מתי אמורה התחנה לפעול?

יוסף יצחק פריצקי: מה לוח הזמנים המקסימלי שחברת החשמל יכולה לעמוד בו?

רפי פלד: התחנה אמורה לפעול באוגוסט 2000.

רפי פלד: המשחן הזה שייך ליחידה השנייה של התחנה שתפעל 10-8 חודשים לאחר מכן.

רפי פלד: אבל גם היא נכנסת ללוח זמנים של דבר תלוי בדבר.

רפי פלד: אנחנו כבר בפיגור של שלושה שבועות מהתכנון המקורי, ואני מניח שכניסה לחגים ודחיית העסק לאחר החגים תהווה בעיה.

רפי פלד: בחלופות שהעלינו אמרנו, שאי חריגה מלוח הזמנים הקריטי של בניית התחנה זה אבן יסוד בבניית החלופה.

גדעון עזרא: אני מבקש שוב לדעת כמה כל הפרויקט היה צריך לעלות וכמה הוא עולה עכשיו, בגלל כל מה שקרה.

אילן גילאון: אני מבקש לשאול כמה פעמים בעבר העברתם מטענים דומים בשבת ואם היו בכלל בעיות.

אילן גילאון: האם אי-אפשר היה להעביר ברצף את כל האלמנטים של הטורבינה בשיירה אחת?

יוסף יצחק פריצקי: בשביל זה צריכים ארבע משאיות.

חיים דרוקמן: האם אף פעם לא נסגרו כבישים מרכזיים, למשל כאשר מבקרת כאן אישיות חשובה?

חיים דרוקמן: למה במקרה הזה, בלילה שהוא לא ליל שבת, אי-אפשר לסגור כבישים מסוימים?

אחמד טיבי: אני רוצה לשאול שאלה שיש בה מן ההצעה.

אחמד טיבי: המטרה היא לא לחלל את השבת, להעביר את המשחן ושגם חבר הכנסת אזולאי וגם חברי הכנסת פריצקי וגילאון יהיו מרוצים.

אחמד טיבי: אני תוהה ושואל, למה שבקומבינה הזאת גם אני לא אצטרף ואהיה מרוצה.

אחמד טיבי: אני שואל את עצמי למה שחברת החשמל ומע"צ והגופים הנוספים העוסקים בהעברת המשחן הזה לא יקבלו החל מהיום מהנדסים ואנשי מקצוע ערביים, אזרחי מדינת-ישראל, לא רק על-מנת להביא גויים של שבת, כמו שעושה משרד העבודה והרווחה, אלא ממש קליטה של אנשי מקצוע במע"צ ובמשרד התחבורה.

אחמד טיבי: במשטרה יש מספיק שוטרים ערביים ואפשר להעסיק אותם גם בשבת.

אחמד טיבי: כך כולם ייהנו, גם יעבירו את המשחן, זה יהיה בשבת אבל לא יהיה חילול שבת, כי ערבים יעשו את זה, וגם יהיה צמצום פער כלפי האוכלוסייה הערבית והעסקת אנשי מקצוע ערביים לא רק בשבת אלא בכל ימות השנה, ובא למשחן גואל.

אחמד טיבי: שני משחנים לשני עמים.

דוד אזולאי: שיעשו אחד ספרדי אחד אשכנזי.

יעקב ליצמן: שאלתי אתמול את יעקב גנות שאלה, ומכיוון שלא קיבלתי תשובה אני חוזר עליה היום.

יעקב ליצמן: קיבלנו רשימה ממקום מסוים שבה מופיעים כל ההעברות שנעשו בשנת 1999.

יעקב ליצמן: מתברר שמטענים הועברו מאשדוד לאשקלון, בסך הכל 25 קילומטר, והדבר נעשה בשבת.

יעקב ליצמן: ואף אחד לא יאמר לי, שהעברה לאורך 25 קילומטר חייבת להיות דווקא בליל שבת, זה יכול היה להיות בימי חול.

יעקב ליצמן: סימן שלעבודה בשבת יש עוד אלמנטים, שאני לא יודע אותם.

יעקב ליצמן: למשל שכר שבת, שזה פי שניים או פי שלושה.

יעקב ליצמן: יכול להיות שאם יעבירו את המטען ביום חול, זה יתקזז עם שכר העבודה.

יעקב ליצמן: יש מקומות שהעבירו שבת אחרי שבת מטענים לא גדולים.

יעקב ליצמן: הרי צריך כוח אדם, צריך לגייס אנשים.

יעקב ליצמן: מר גנות אמר אתמול, שהוא רוצה שהשוטרים שלו ינוחו בשבת כדי שיהיו רעננים ביום ראשון.

יעקב ליצמן: אני לא מבין מדוע כשהיו מטענים קטנים העבירו אותם שבת אחרי שבת, יכלו להעביר את כולם בבת אחת, ולא דווקא בשבת.

יעקב ליצמן: סימן שהמדיניות כאן היא לעבוד בשבת, בגלל ששכר השבת הוא גבוה יותר.

יעקב ליצמן: יש נהגי אוטובוסים מסוימים, שפתאום מוצאי שבת מתחיל אצלם ב14:00- בצהריים במקום ב20:00- בערב, ואז כדאי להם לעבוד יום אחד בשבת במקום שלושה ימים באמצע השבוע.

יעקב ליצמן: השאלה היא, אם אין מדיניות שהעבודה תיעשה דווקא בשבת, מדוע בכל זאת עשו אותה בשבת.

יעקב גנות: אני דוחה כל נסיון לומר שיש שיקול כספי מבחינת משטרת ישראל.

יעקב ליצמן: לא אמרתי שהשיקול הוא של משטרת ישראל, אלא כללי.

יעקב ליצמן: יש במערכת שכר שבת שהוא פי שלושה מיום חול.

יעקב גנות: אנחנו מבצעים בפועל הזמנות.

יעקב גנות: מבחינה מקצועית אין לנו בעיה עם העברה, אם מדובר במשאית שמובילה מטען או נצטרך להעביר שתי משאיות עם שני מטענים במקביל.

יעקב ליצמן: אבל לא עשיתם את זה, אתם עשיתם בדיוק הפוך, דווקא בשבת.

דוד פרדינזון: שנתיים העברנו מטענים באמצע השבוע מתע"ש, ופעם אחת לא העברנו בשבת.

יעקב גנות: נצא מנקודת הנחה, שבשישי בלילה יש פחות עומס על הכביש, וזה שיקול מכריע מבחינתנו.

יעקב גנות: אם בשישי בלילה יש פחות עומס, אנחנו מסכנים פחות אנשים וכשאין בררה אנחנו בוחרים את שישי בלילה.

יעקב ליצמן: בין 02:00 ל04:00- בבוקר גם אין עומס.

יעקב גנות: ב02:00- בלילה, בשישי, כאשר אנשים חוזרים מבילוי, אנחנו משתדלים שכמה שפחות מכשולים יהיו על הכביש כדי לא להעמיד אותם במבחן.

יעקב ליצמן: אני שואל על 02:00 בלילה באמצע השבוע ואתה עונה לי על שבת.

חיים דרוקמן: זה לא חייב להיות בשבת, זה יכול להיות גם ביום שני בלילה.

יעקב גנות: בשישי בלילה יש פחות עומס על הכביש.

יעקב גנות: מישהו אחר צריך לקבל החלטה, זאת כבר מדיניות.

יעקב גנות: אני מוציא לפועל.

יעקב גנות: מבחינת משטרת ישראל, הנוח ביותר למטענים גדולים הוא להעביר אותם בשישי בלילה.

יעקב גנות: לראיה, מה1- בינואר עד ה1- ביולי העברנו כ120- מטענים באמצע השבוע - רק באמצעות משטרת התנועה הארצית, אני לא מדבר על כל משטרת ישראל - לעומת 18 מטענים שהועברו בין יום שישי לשבת.

יעקב גנות: זאת אומרת, המדיניות היא אמצע השבוע, אבל מטענים גדולים במיוחד שמפריעים לתנועה בצורה משמעותית ועלולים להיתקע ולסתום את הכבישים הראשיים - אנחנו העברנו ומעבירים עד עכשיו בשבת.

דוד אזולאי: בדרך כלל אתם צריכים להביא את זה לידיעת הציבור.

יעקב גנות: אנחנו מודיעים באמצעי התקשורת, כפי שמע"צ מוציאים הודעה שהלילה עובדים בשעות מסוימות, כדי שאותם אנשים שיכולים לא לנסוע או לחפש ציר חלופי יעשו זאת.

יעקב גנות: אם לא, אנחנו מכווינים את התנועה.

דוד אזולאי: ב16- ביולי הועבר חלק של המשחן בערב שבת, ואף אחד לא ידע על זה.

יעקב גנות: אנחנו הודענו.

אילן גילאון: טוב שהוא לא ידע, כי נמנעה כל המבוכה הזאת.

דוד אזולאי: למי הודעתם?

יעקב גנות: הודענו באמצעי התקשורת שאנחנו מעבירים את המטען ב16- ביולי.

אילן גילאון: אבל סוויסה לא ידע.

דוד אזולאי: זה לא שסוויסה לא ידע, אף אחד לא ידע על המשחן שהועבר ב16- ביולי, לא מחלקת התנועה, לא משרד העבודה, לא משרד התשתיות.

דוד אזולאי: זה עבר ללא ידיעתו של אף אחד, ואני אומר את הדברים מתוך ידיעה ברורה.

דוד אזולאי: גם לא היתה פנייה לאף גורם.

יעקב גנות: זה פורסם.

דוד אזולאי: אני אומר לך שזה לא פורסם.

דוד אזולאי: אתמול בלילה בדקתי את העניין הזה, ולא היה פרסום לעניין ב16- ביולי.

יוסף יצחק פריצקי: שלח מישהו לספרייה ותראה שהיו הודעות באותו יום.

אבי פלדר: אני מנהל מפעל סלבין, שבו יוצרו המשחנים האלה.

אבי פלדר: לגבי ה16- ליולי אני מוכרח לומר שזה פורסם בבוקר בכלי התקשורת במהדורות החדשות, שהלילה עובר לעבור מטען מרמת השרון לאשקלון.

אבי פלדר: אנשי מע"צ היו שם, אני הייתי בשטח, וזה הופיע בעתונים כמה ימים קודם לכן.

דוד אזולאי: האם חובה שאנשי מע"צ ילוו את ההעברה?

אבי פלדר: את זה אני לא אומר.

אבי פלדר: אני חושב שלא, עובדה שבשבת האחרונה הם לא היו שם, אבל אני לא בקיא בנושא הזה.

אבי פלדר: בחדשות של השעה 12:00 ו13:00- ביום שישי זה פורסם.

דוד אזולאי: אני אומר לך שזה בדוק וזה לא פורסם.

אבי פלדר: אפשר לגשת לארכיון "קול ישראל" ולבדוק.

אבי פלדר: כמה ימים לפני כן פורסמה בעתונות הודעה של חברת פרידנזון, שההעברה עומדת להתבצע ב16- לחודש.

אבי פלדר: לגבי התעשייה הצבאית, אנחנו ייצרנו את המשחנים האלה.

אבי פלדר: מראש לא היינו אמורים לעסוק בהובלה, אבל פנתה אלינו החברה האמריקנית, והיות שאנחנו בקשרים טובים איתם אנחנו גם דאגנו לכל ההובלות עד לאותו רגע.

אבי פלדר: במשך השנתיים שקדמו להובלות האלה לא נעשתה אף הובלה ביום שבת, ונעשו הרבה מאוד הובלות.

איוב קרא: אני הייתי פותר את כל הבעיה הזאת דרך חברת כוח אדם, ולא היינו מתכנסים כאן.

אבי פלדר: כתעשייה הצבאית התבקשנו על-ידי חברה אמריקנית לטפל בהובלה.

אבי פלדר: התחלנו עם הנושא הזה בינואר 1998, אז קיימנו את המכרז וקיבלנו הצעה לשתי חברות.

אבי פלדר: אנחנו מדברים פה על 20 חודשים.

אבי פלדר: במהלך החודשים האלה מע"צ היתה בתמונה לאורך כל הדרך, נבחנו המסלולים, כפי שאמר ניצב גנות.

אבי פלדר: גם מסלול שלישי נבחן, אלא שהוא נפסל על הסף, כך שמדובר היום על שני מסלולים.

אבי פלדר: האחד זה המסלול המערבי, זה המסלול הקצר ביותר, והשני זה המסלול המזרחי, שהוא הרבה יותר ארוך והוא נפסל על הסף בגלל בעיות של גשרים.

אבי פלדר: בנוסף למציאת התוואי, נעשו פה בדיקות סטטיות של הגשרים, בשיתוף אנשי מע"צ, במשך הרבה מאוד חודשים.

אבי פלדר: לפני היציאה לשטח כל הגשרים האלה נבדקו במשרד.

אבי פלדר: לאחר מכן יצאנו לשטח עם חברה הנדסית אזרחית שעשתה בדיקה לגשרים האלה.

אבי פלדר: לבסוף גם בוצעו בדיקות ויזואליות, זאת אומרת צולמו הגשרים האלה.

אבי פלדר: לאחר כל הובלה אנחנו מבצעים בדיקה חוזרת לכל התוואי ומעבירים את זה לאנשי מע"צ ומקבלים את האישורים להמשיך הלאה בהובלה.

אבי פלדר: בנוסף היינו אמורים ועשינו כיסוי ביטוחי גבוה של שמונה מיליון דולר לגשרים ושיפינו לטובת מע"צ את הכיסוי הביטוחי הזה.

אבי פלדר: בסך הכל יש לנו היום שני חוזים, האחד עם החברה האמריקנית לביצוע ההובלה, והשני עם חברת פרדינזון שזכתה בהובלה.

אבי פלדר: נמצא פה מנכ"ל חברת פרדינזון.

אבי פלדר: ההובלה מבוצעת בתיאום שלו עם כל הרשויות המוסמכות, כולל כמובן משטרת ישראל.

אבי פלדר: התעשייה הצבאית לא קובעת מתי יובילו את המטען הזה ובאיזו שעה, תפקידה של התעשייה הצבאית היה לבחור את החברה ולבצע את הפעולות שהזכרתי קודם לכן.

דוד אזולאי: האם היה אפשר לצמצם את מספר ההובלות?

אבי פלדר: צריך לשאול את חברת ההובלה.

דוד אזולאי: האם השתתפו בזה שתי חברות?

אבי פלדר: שתי חברות השתתפו, החברה הזולה יותר זכתה.

דוד אזולאי: מה היה הפער ביניהן?

אבי פלדר: הפער היה מספר אחוזים.

אבי פלדר: אנחנו עובדים לפי חוק חובת המכרזים, ואנחנו לוקחים את ההצעה הטובה ביותר והזולה ביותר.

דוד אזולאי: ייתכן שחברה אחרת היתה מסוגלת לעשות את ההובלה בפחות פעמים מאשר החברה הנוכחית.

יחיאל גוטמן: אני מבקש לתקן, רק הפלטפורמה האחת והיחידה שקיימת שמסוגלת להוביל את המטען עלתה 90 אלף דולר.

יחיאל גוטמן: בכדי לעשות שתי הובלות צריך עוד פלטפורמה ב90- אלף דולר.

יחיאל גוטמן: לכן האפשרות לעשות את זה בשתי חברות או לעשות שתי העברות בערב אחד יורדת מהפרק.

יעקב ליצמן: כוח אדם עולה לך יותר.

יחיאל גוטמן: זה אפילו לא עשירית.

יחיאל גוטמן: לכן חבל לדון באפשרות הזאת, כי היא לא קיימת.

דוד אזולאי: השאלה היא אם יש עוד חברה במדינה שהיתה מסוגלת לבצע את ההעברה בפחות הובלות, מפני שיש לה יותר אפשרויות מאשר לחברה הזאת.

יחיאל גוטמן: אין אפשרות כזאת, מפני שבנו פלטפורמה מיוחדת לצורך ההובלה הזאת.

יחיאל גוטמן: אם תתן לי שש פלטפורמות כאלה, אני מסוגל להעביר את כל ששת המטענים בערב אחד.

אילן גילאון: כדאי לכם לבנות שמונה פלטפורמות.

דוד אזולאי: אני מציע לך להיות רציני בדיון.

אילן גילאון: אתה לא מקיים דיון רציני.

אילן גילאון: לדיון הזה קוראים טורבינת חארטה, זה מה שאתה מקיים פה.

אילן גילאון: אתה מבטל זמן של 50 איש.

אילן גילאון: זה נעשה בעבר, ולא אמרתם שום דבר ואתם לא ממציאים פה את המשקפיים.

אילן גילאון: מדובר פה בפיקוח נפש.

אילן גילאון: בכותל משרד העבודה והרווחה נתן ליהודים אישור לעבוד בשבת, פה לא.

אילן גילאון: למה?

אילן גילאון: כדי לפתור בעיה פנימית.

אילן גילאון: לא מדובר כאן בשבת, אלא בעוואנתה.

דוד אזולאי: אתה לא יודע מה זה להשתתף בדיון, ולכן אני מציע לך שתשב בשקט ותתחיל לעשות כמה דברים.

אילן גילאון: בפעם הקודמת ההעברה בשבת לא הפריעה לך.

אילן גילאון: מי אמר לך לקיים את הדיון הזה?

אילן גילאון: איזה מס אתה משלם?

אילן גילאון: תראה לכמה אנשים אתה מפריע.

דוד אזולאי: אתה פתאום חס על אנשים ולא חס על כספי ציבור ולא חס על השבת.

אילן גילאון: אתם מדברים על כספי ציבור.

דוד אזולאי: אם אותך לא מעניין מה זה שבת, אותנו מעניינת השבת.

אילן גילאון: אנשים נרצחים בגלל אלימות במשפחה ואותך מעניינת הטורבינה.

דוד אזולאי: מה זה שייך לעניין?

אילן גילאון: זה שייך לעניין.

אילן גילאון: פיקוח נפש לא נחשב בעיניך.

דוד אזולאי: עד עכשיו לא אמרת מילה לעניין בכל הדיון הזה.

אילן גילאון: כינסת כינוס שלא לעניין.

אילן גילאון: הוא מקיים דיון מקצועי, מבטל מאות שעות עבודה בגלל השטויות שלהם.

איוב קרא: אתם צריכים להעביר את הדיון הזה להנהלת הקואליציה.

דוד אזולאי: הם לא יודעים מה זה קואליציה, הם כל הזמן ישבו באופוזיציה.

אילן גילאון: אתם יודעים רק מה זה קואליציה, כל החיים שלכם אתם יושבים רק בקואליציה.

דוד אזולאי: עורך הדין גוטמן, האם בשבת האחרונה שהובלתם את המטען היו לכם היתרי עבודה בשבת?

יחיאל גוטמן: אתה יושב-ראש ועדה מכובדת בכנסת, וכבר קבעת בראשית דבריך, לדעתי לא במידה ראויה של זהירות, שעברנו על החוק, ולא היא.

יחיאל גוטמן: אם מישהו עשה מניפולציה בנושא השבת זה דווקא משרד העבודה והרווחה.

יחיאל גוטמן: אני רוצה לומר משהו בשם חברת פרדינזון, אנחנו אדישים לחלוטין לעניין השבת או לעניין אמצע השבוע.

יחיאל גוטמן: מה שמשטרת ישראל תאמר לנו זה מה שנעשה.

יחיאל גוטמן: המטרה שלנו היא רק לבצע את הוראות ההסכם.

יחיאל גוטמן: אחרי הדיון בבג"ץ ביום חמישי שעבר, אחרי הודעת משטרת ישראל וחברת החשמל בתצהירים שאין מנוס אלא להעביר את זה בשבת, אחרי אישור הבג"ץ והודעתו שזה מה שיקרה כתוצאה מהתצהירים, פנינו למשרד העבודה והרווחה באותו יום וביקשנו היתרים.

דוד אזולאי: באיזו שעה פניתם?

יחיאל גוטמן: כשהסתיים הבג"ץ הלכנו למשרד, הכנו את הבקשה ושלחנו אותה.

יחיאל גוטמן: זה היה ב16:00- אחר-הצהריים.

דוד אזולאי: אני אומר לך שהבקשה שלך הוגשה ביום חמישי בשעה 18:15.

יחיאל גוטמן: יכול להיות.

דוד אזולאי: אני שואל אותך אם זאת בקשה רצינית.

יוסף יצחק פריצקי: האם בסמכותה של ועדת הפנים לדון בשאלות של משרד העבודה?

דוד אזולאי: זה במכלול העניין כרגע.

דוד אזולאי: אם חבר שלך העלה את עניין האלימות במשפחה בוועדת הפנים, בוודאי שמותר לנו לדון גם בזה.

יחיאל גוטמן: לגוף העניין, לפי דעתי משרד העבודה בעניין הזה רק מלבה ריב ומדנים.

יחיאל גוטמן: לדעתי בקונסטרוקציה המשפטית אין לו בכלל שיקול דעת בעניין ההיתר בשבת.

יעקב ליצמן: אתה אומר את זה כמומחה לעבודה ורווחה?

יעקב ליצמן: אתה מדבר כאן כאינטרסנט.

יחיאל גוטמן: אני מדבר כבא כוחה של החברה.

יחיאל גוטמן: לדעתי הקונסטרוקציה המשפטית היא, לאחר שהבג"ץ אמר את דברו, חברת החשמל אמרה את דברה והמשטרה אמרה את דברה, לדעתי באותו הרגע ניטל שיקול הדעת במשרד העבודה והאישור לעבודה בשבת הוא אוטומטי.

יחיאל גוטמן: פנינו לגבי חמש הובלות נוספות, ולצערי הרב עד רגע זה לא נענינו.

יחיאל גוטמן: ואם יש לך טענה בעניין הזה, הטענה צריכה להיות מופנית למשרד העבודה והרווחה ולא לחברת פרדינזון, שעשתה כל אשר לאל ידה לעמוד בדרישות החוק.

יחיאל גוטמן: לו אנחנו רצינו להרבות ריב ומדנים הייתי גם עותר לבג"ץ נגד משרד העבודה והרווחה, על-מנת שינפיקו לי את האישור, אבל אני לא רוצה לעשות את זה.

יחיאל גוטמן: אני אדיש לחלוטין.

יחיאל גוטמן: אם יגידו לי לנסוע באמצע השבוע, אסע באמצע השבוע.

יחיאל גוטמן: יתרה מכך, גם נציג החברה וגם אני ניסינו לבוא בדברים עם המשרד לתשתיות ולהציע פתרונות הלכתיים.

יחיאל גוטמן: נועצנו גם ברבנים.

יחיאל גוטמן: למשל פיתוח הרעיון שהעלה חבר הכנסת טיבי, שהנהגים לא יהיו יהודים.

אחמד טיבי: לא כגוי של שבת.

יחיאל גוטמן: היינו מוכנים לשאת בהוצאות הכספיות הנוספות שזה היה עולה לנו.

איוב קרא: אנחנו מתנגדים לרעיון הזה אבסולוטית.

איוב קרא: הרעיון הזה לא מקובל עלי.

איוב קרא: אנחנו לא נהיה עבדים של שבת.

דוד אזולאי: האם בעניין ההעברה שבוצעה ב16- ליולי ביקשת בקשה לעבודה בשבת?

יחיאל גוטמן: אני צריך לבדוק את זה.

איוב קרא: לא מקובל עלי להפעיל דרוזים בשבת, זה דבר גזעני וזה לא מתאים למדינה הזאת כבר.

אחמד טיבי: אנחנו רוצים שהם יעבדו כל ימות השנה, כמהנדסים.

יחיאל גוטמן: מבחינת חברת פרדינזון, אם יגידו לנו לנסוע באמצע השבוע - ניסע באמצע השבוע.

יחיאל גוטמן: אנחנו לא צד במאבק הזה.

יחיאל גוטמן: אנחנו מאוד מבקשים שמשרד העבודה לא יעשה עלינו מניפולציות כחלק מהמאבק הפוליטי סביב העניין הזה.

יחיאל גוטמן: אנחנו רוצים להישאר מנוטרלים ממנו לחלוטין ולבצע את עבודתנו המקצועית.

דוד אזולאי: אתה טוען שלא צריך היתר עבודה בשבת, ולמרות הכל אתה פנית.

יחיאל גוטמן: זה לא מה שאמרתי.

דוד אזולאי: אני חושב שזה לא מגלה רצינות מצידכם, כאשר ביום חמישי בלילה, כשכולם יודעים שמשרדי הממשלה סגורים, אתם מפנים בקשה להיתר עבודה בשבת על השבת הקרובה.

דוד אזולאי: על השבת הקודמת שבה העברתם מטען בכלל לא טרחתם להגיש בקשה לעבוד בשבת.

דוד אזולאי: אני מבקש את התייחסות הגברת ממשרד העבודה והרווחה, גברת מקובר.

רבקה מקובר: אני רוצה לציין, שמי שמוסמך מטעם השר לתת היתרי עבודה בשבת הוא מר אפרים כחלון, שכרגע נמצא בחוץ לארץ ויחזור בתחילת השבוע הבא, ולכן אני אתייחס במקומו לנושא.

רבקה מקובר: הדבר הראשון, שאין עליו חילוקי דעות, שמבחינת המעסיקים במדינת ישראל השבת היא יום המנוחה, ואין להעסיק עובדים ביום המנוחה, אלא אם כן יש היתר לכך מטעם שר העבודה.

רבקה מקובר: יש שני סוגי היתרים.

רבקה מקובר: יש היתרים כללים שזה ברור, יש היתרים שמפעלים מקבלים והם מתחדשים במשך שנה בשנה.

רבקה מקובר: מבקשים בקשה להיתר, כי המפעל עובד בצורה רציפה ואי-אפשר לעצור את העבודה, ואלה דברים שבמשך השנה המשרד בודק, יש מי שבוחן את הדברים.

רבקה מקובר: ויש היתרים חד-פעמיים לעבודות מיוחדות.

רבקה מקובר: הנושא הזה קשור להיתרים החד-פעמיים.

רבקה מקובר: מר רפי פלד, מנכ"ל חברת החשמל, יודע איך מגישים בקשה להיתר חד-פעמי.

רבקה מקובר: בנושא של בקשה להיתר אין הכוונה שמישהו משמש חותמת גומי.

רבקה מקובר: כשמישהו רוצה לבקש היתר, יש דרך ופרוצדורה לעשות זאת.

רבקה מקובר: אומרים לנו: אנחנו רוצים היתר ללא איקס, אנחנו עומדים לבצע עבודה כזאת, מספר העובדים שאנחנו רוצים הוא כזה, לאילו תפקידים, לאיזו נחיצות, משך זמן העבודה.

רבקה מקובר: אלה הם דברים טכניים ענייניים.

רבקה מקובר: שום היתר לא ניתן למפרע.

רבקה מקובר: ברגע שבקשה כזאת מגיעה, אם היא מגיעה כראוי מטפלים בה.

רבקה מקובר: במקרה של אדון פרדינזון דבר אחד ברור.

רבקה מקובר: עד ה16- ביולי במשרד שלנו אין בקשה לא ממנו ולא משום גורם אחר שעסק בהובלה.

רבקה מקובר: אני מבינה שיש עוד גורמים בנושא הזה.

רבקה מקובר: מעבר לזה, הבקשה של חברת פרדינזון הוגשה למשרד.

רבקה מקובר: אני עזבתי ביום חמישי בשעה 18:00, ולא היתה עדיין בקשה.

רבקה מקובר: התברר שהבקשה הוגשה ב18:30-.

רבקה מקובר: אדון פרדינזון הוא אצלנו לקוח כמו כל אדם במדינת-ישראל מבחינת הבקשה שלו, אין לו עדיפות רעה או טובה, אלא עניינית לחלוטין.

דוד פרדינזון: אנחנו פנינו טלפונית לפני ששלחנו את הפקס.

רבקה מקובר: אבל אמרו לכם לפנות בכתב.

דוד פרדינזון: בחור בשם יונה אצלכם השיב לטלפון במקום כחלון, אמר שהוא יחזור אלי ולא חזר אלי, ולבסוף שלחתי את הפקס.

רבקה מקובר: הוא לא חזר, כי אמרו לך שאין להגיש בקשה טלפונית, אלא בכתב.

דוד פרדינזון: ברגע ששמעו שמדובר בטורבינה, כולם שם נאלמו דום.

דוד אזולאי: באיזו שעה התקשרת?

דוד פרדינזון: ב14:00- בצהריים.

דוד פרדינזון: ברגע שהתקשרתי, אף אחד לא רצה לדבר איתי.

דוד אזולאי: נראה לך רציני מצידך להגיש עכשיו בקשה לקבלת היתר עבודה?

דוד פרדינזון: אחרי הבג"ץ חיפשתי את כחלון, לא רצו לדבר איתי.

רבקה מקובר: ביום ראשון בבוקר על השולחן במשרד עמדה הבקשה.

רבקה מקובר: היות שהבקשה נעשתה בצורה סתמית מבחינתנו, כשהיא מדברת על לאלתר אישור עבודה בשבת, ובעצם אישור לעבודה לא ניתן לעבודה אלא ניתן להעבדת אנשים, וכמו שאמרתי צריך פירוט, הוציא המשרד מכתב סטנדרטי ואמר שהם לא כתבו את הבקשה כפי שצריך ואנחנו מבקשים פירוט.

רבקה מקובר: צירפנו טופס סטנדרטי איך מבקשים בקשה.

רבקה מקובר: מה שקיבלנו כתשובה לדבר הזה הוא, שאתמול נכתב שאדון פרדינזון לא נמצא כרגע.

יחיאל גוטמן: צייני מתי שלחתם את זה.

רבקה מקובר: המכתב הזה נשלח שלשום בבוקר.

יחיאל גוטמן: הוא הגיע אתמול.

רבקה מקובר: הוא הגיע ביום ראשון, וביום שני בבוקר היה המכתב.

רבקה מקובר: יש כאן אישור הפקס.

רבקה מקובר: ביום שלישי בצהריים קיבלנו מכתב תשובה, שאדון פרדינזון יהיה רק היום אחר-הצהריים, ואי לכך הוא יטפל בזה.

רבקה מקובר: ברגע שתגיע בקשה עניינית, אין כל ספק שהמשרד ייתן את מיטב הכוחות שיש לו כדי לעשות אבחון בדיוק כמו שהוא עושה לגבי כל דבר אחר.

יחיאל גוטמן: מה לא חוקי בפנייה הזאת?

רבקה מקובר: לא אמרתי שזה לא חוקי, אמרתי שכך לא נותנים היתר.

רבקה מקובר: היתר זה לא חותמת גומי ולא מבקשים בטלפון וזה לא מהרגע להרגע.

רבקה מקובר: האבחון נעשה על-ידי צוותים מקצועיים לחלוטין, וכמובן שבגלל שהנושא כל-כך רגיש היו נותנים לזה את תשומת הלב הדחופה ביותר והיו עושים את זה בצורה עניינית וזריזה.

רבקה מקובר: עד רגע זה לא הגענו לקטע הזה.

דוד אזולאי: נציג מע"צ, בבקשה.

ראובן יום-טוב: צריך לדעת שאנחנו לפי החוק לא הגוף שנותן היתר לגופים להעברת מטען חורג מכל סוג ומידה.

ראובן יום-טוב: מי שמוסמך בחוק לעשות את זה הוא משטרת ישראל, ואנחנו משמשים למעשה יועצים לחברת החשמל בשאלה האם ניתן להעביר למקום מסוים מטען כזה או אחר מבחינת המבנה של הכביש.

אחמד טיבי: האם נציגים שלכם נמצאים פיסית במקום שבו מעבירים?

ראובן יום-טוב: אני אשיב על כך בהמשך דברי.

ראובן יום-טוב: בעניין המטענים האלה קיבלנו עוד מראשית 1998 בקשה של חברת פרדינזון שהופנתה מחברת החשמל, עם בקשה להעביר את המטען בכמה צירים, ואנחנו בחרנו בציר שפחות מפריע מבחינת מבנה הכביש ומבחינת כמות העכבות שצריך לעשות במהלך הנסיעה.

ראובן יום-טוב: להזכירכם, הגישו לנו שני צירים אלטרנטיביים, אחד במזרח ואחד במערב.

ראובן יום-טוב: על הציר המזרחי היו צריכים לעבור בכבישים חד-מסלוליים, דבר שחייב את סגירת הכביש לכל אורכו.

ראובן יום-טוב: היה צריך לפרק כ17- רמזורים, כלומר לעקור את העמודים ממקומם ולהחזיר אותם לאחר ההעברה.

ראובן יום-טוב: היה צריך לפרק ב32- מקומות את אבני השפה של המדרכות ועשרות רבות של תמרורים בדרך בגלל הרוחב של המטען.

ראובן יום-טוב: מדובר ברוחב של תשעה מטרים, שהעברתו תגרום להרבה בעיות.

ראובן יום-טוב: הציר היחידי שבא בחשבון זה הציר של כביש 4 לכל אורכו, הציר הקצר ביותר מבחינת הפרעה לתנועה.

ראובן יום-טוב: על-פי המלצה שלנו, חברת פרדינזון ותע"ש לקחו גוף הנדסי שבחן את המבנה של הכבישים והגשרים, הן מבחינה תיאורטית והן מבחינה מעשית.

ראובן יום-טוב: לקח הרבה זמן ונדרשו הרבה מאוד דיונים, והבטחנו את הנושא הזה גם בעזרת ביטוחים שחברת תע"ש עשתה לטובת הנושא הזה.

ראובן יום-טוב: אנחנו דאגנו שמי שילווה את הפרויקט הזה יהיה גם אנשי מקצוע שייבחרו על-ידי תע"ש ויבצעו את השינויים שצריך לעשות כלפי גדרות בטיחות ורמזורים.

ראובן יום-טוב: המלצנו על גופים שיעשו את העבודה.

ראובן יום-טוב: אנחנו בודקים את הציר באמצעות אנשי מקצוע שלנו לפני ואחרי המעבר.

ראובן יום-טוב: רצוי שהבדיקה שלנו תהיה כמה שיותר צמודה למועד העברת המטען.

דוד אזולאי: גם השבת עשיתם את זה?

ראובן יום-טוב: עשינו את זה במוצאי שבת וביום ראשון בבוקר.

ראובן יום-טוב: במוצאי שבת עשינו את הדברים הדחופים ביותר שאפשר היה לבצע אותם באור הלילה.

ראובן יום-טוב: ביום ראשון בבוקר עשינו את הדברים האחרים.

ראובן יום-טוב: מע"צ מעסיקה עשרות אנשי מקצוע לא יהודים, ביניהם גם סגנים.

ראובן יום-טוב: האנשים שליוו את העברת המטען ב16- לחודש היו לא יהודים שהתנדבו לעשות את העבודה ביום שבת במקום יום מנוחה אחר שלהם.

אחמד טיבי: הלוואי שכל החברות היו נוהגות כך.

יעקב ליצמן: זאת לא התנדבות, הם מקבלים שכר פי שלושה.

ראובן יום-טוב: אנחנו מחפשים עדיין אנשי מקצוע, ואם יש אנשי מקצוע מקרב המוסלמים או הנוצרים שרוצים לעבוד, בבקשה, תפנו אותם אלינו ואנחנו נקלוט אותם.

אחמד טיבי: גם מהנדסים?

ראובן יום-טוב: בעיקר מהנדסים.

אחמד טיבי: אני שמח לשמוע, זה חשוב מאוד.

איוב קרא: אנחנו התנגדנו רק לעניין של עבודה בשבת בלבד.

ראובן יום-טוב: המטען הועבר באישור של חברת החשמל.

ראובן יום-טוב: אנחנו צמודים אליהם ואנחנו עושים את זה יחד איתם.

ראובן יום-טוב: את הבדיקה של יום שני בבוקר עשינו יחד עם משטרת ישראל ויחד עם חברת החשמל.

ראובן יום-טוב: אני קובע בפירוש, שבמבנה הכביש כפי שהוא קיים היום, העברה של המטען במספר פעמים עם חנייתו על הכביש היא בלתי אפשרית.

ראובן יום-טוב: אפשר להכין משטחים לצד הכביש, לבנות אותם כפי שאנחנו בונים.

ראובן יום-טוב: צריך לזכור שמדובר כאן במטען במשקל כללי של 350 טון, דבר שלא ניתן להחנות אותו סתם כך באדמה, צריך להכשיר לצורך זה משטחים מיוחדים לכך, צריך להכין לזה תומכים.

ראובן יום-טוב: הכניסה והיציאה משטח החנייה לוקחים שעות, ואם מעבירים את זה באמצע השבוע צריך לקחת גם את זה בחשבון.

יעקב ליצמן: כמה זמן הנסיעה נטו, בלי החנייה?

ראובן יום-טוב: הנסיעה לבד ללא עיכובים היא בין 5 קילומטר לשעה ל10- קילומטר לשעה.

ראובן יום-טוב: מדובר בנסיעה של 110 קילומטר, שחלקה מתבצעת מחוץ לכביש הראשי.

ראובן יום-טוב: לכן הנסיעה נטו על הכביש הראשי היא 13 שעות.

ראובן יום-טוב: מדובר פה על הכביש העמוס ביותר במדינת-ישראל.

ראובן יום-טוב: בקטע המרכזי שלו נוסעים קרוב ל200- אלף כלי רכב ביממה.

ראובן יום-טוב: בשעות הלילה שהן לא בערב שבת נוסעים שם עשרות אלפי כלי רכב.

ראובן יום-טוב: ניתן באופן עקרוני להכשיר שטח.

ראובן יום-טוב: כל משטח כזה לוקח חודשיים עד שמאתרים את השטח.

דוד אזולאי: אין היום שטחים שיכולים להיות מוכנים לכך?

ראובן יום-טוב: ניצב גנות הזכיר שני מקומות שאנחנו בעצמנו חשבנו שהם אפשריים.

ראובן יום-טוב: אנשים שלנו יצאו לשטח, בדקו את המשטחים האלה והתברר שהם צרים מלהכיל את המטען הזה.

ראובן יום-טוב: כדי שאפשר יהיה להחנות בלי להפריע לתנועה, דרוש מרחק של שני מטרים נוספים מהתנועה עצמה, בנוסף לאורך המטען, כדי שמישהו לא ייתקע במטען בשעות הלילה לפני שהמטען יוצא לדרך.

ראובן יום-טוב: לכן כל הרכב שצריך להיות בנוי הוא כ16- מטרים, ואת זה אין לנו.

דוד אזולאי: הרי המשחנים האלה עומדים כבר הרבה זמן בתע"ש, וידעו שזה צריך לעבור.

דוד אזולאי: האם אי אפשר היה בתקופה הזאת למצוא פתרון שיפתור את הבעיה?

דוד אזולאי: מדוע צריך לחכות לרגע האחרון?

ראובן יום-טוב: את הטורבינות הובילה חברת "שמע" לפני כן, והיום תע"ש, כבר 15 שנה.

ראובן יום-טוב: אנחנו נמצאים בקשר הדוק עם הפיתוח של חברת החשמל.

ראובן יום-טוב: בנו את חדרה, בנו את חגית ליד אליקים ואת אשקלון, והעבירו מטענים כבדים מאוד.

ראובן יום-טוב: עד עכשיו היה נהוג בכל העברת המטענים לעשות את זה בשבת, ולא היתה הפרעה ולא היתה כל סיבה לחרוג מהמנהג הזה, שכן כך אפשר לעשות את ההעברה בפעם אחת בלי להפריע לתנועה.

ראובן יום-טוב: אם מראש היו חושבים שאפשר לבצע את ההעברה רק בחול, אפשר היה להתכונן לכך ולעשות כל מה שצריך לפני כן.

ראובן יום-טוב: במצב הנוכחי היום, זה המצב הנתון.

ראובן יום-טוב: אפשר לדחות את העברת הטורבינות האלה בחודשיים-שלושה, להכשיר שטח ולעשות את זה בהתאם.

דוד אזולאי: בכל הובלות המטענים אתם מלווים את המטענים?

ראובן יום-טוב: אנחנו בודקים את הציר לפני.

ראובן יום-טוב: תוך כדי ההעברה עצמה אנחנו לא יכולים לעזור בדבר, אלא ישנם קבלנים ואנשי מקצוע שעוזרים למובילים לפרק ולהרכיב את מה שצריך.

ראובן יום-טוב: אנחנו צריכים לבחון, שכתוצאה מהמעבר לא קרה כל נזק שאחר-כך יכול לגרום לסכנה.

ראובן יום-טוב: ברור שככל שנבדוק את הדברים מהר יותר, זה יותר טוב.

ראובן יום-טוב: אבל אין כל חובה לבדוק את זה מיד.

ראובן יום-טוב: בגלל הלחץ הציבורי לא הפעלנו גם את הלא-יהודים שבקרבנו ועשינו את זה במוצאי שבת וביום ראשון בבוקר.

יוסף יצחק פריצקי: מי פרסם את מכרז ההובלה?

אבי פלדר: אנחנו.

יוסף יצחק פריצקי: בהנחה שההובלה תועבר לימי חול, האם אתם צריכים לפתוח מחדש את המכרז?

יוסף יצחק פריצקי: החברה השנייה המתחרה מתראיינת ואומרת שהם היו יכולים לעשות את זה בימי חול.

יוסף יצחק פריצקי: אני שואל האם אין כאן תחרות עסקית מסוימת, שמנסים לפתוח מכרז על מנת שאם תהיה הובלה בימי חול ינסו להכנס פעם נוספת.

אבי פלדר: במכרז שפרסמנו לא הגדרנו האם זה יעבור ביום חול או ביום שבת.

אבי פלדר: יש לנו חוזה חתום כדת וכדין, ואני לא מניח שחברת פרדינלזון תרצה להתיר אותו.

דוד אזולאי: חבר הכנסת פריצקי, אני לא יודע אם אתה יודע, החברה המתחרה היא חברה שכבר מובילה מטענים כאלה עשרות שנים במדינת-ישראל.

דוד אזולאי: יש להן נסיון.

יחיאל גוטמן: האם הוועדה הזאת היא תעמולן של החברה המתחרה?

דוד אזולאי: לא, כרגע אנחנו שמים נתונים על השולחן.

דוד אזולאי: אתה לא צריך להיות מוטרד, אף אחד לא בא לפגוע במכרז שלך.

יחיאל גוטמן: אני חושב שזאת תועמלנות לחברה המתחרה וזה לא ראוי שזה ייעשה סביב שולחן בכנסת.

יחיאל גוטמן: אין פה חברה מתחרה ולא ראוי להזכיר את העניין הזה פה.

יחיאל גוטמן: בהסכם לא נקבע ולא הוגדר שהמטען יועבר באמצע השבוע או בשבת.

יחיאל גוטמן: מה שכן הוגדר, שזה יועבר רק על-פי היתרי המשטרה.

יחיאל גוטמן: אם המשטרה תאפשר כך זה יעבור כך, ואם היא תאפשר אחרת זה יעבור אחרת.

יחיאל גוטמן: הואיל והמחויבות שלנו נובעת מהיתרי המשטרה, אין לנו שיקול דעת.

יחיאל גוטמן: זה מה שאמרתי בתחילת דברי.

יחיאל גוטמן: אנחנו אדישים לחלוטין.

יחיאל גוטמן: אם יהיה לנו היתר של המשטרה לעשות את זה באמצע השבוע, נעשה באמצע השבוע.

יוסף יצחק פריצקי: הגברת מקובר, יכול להיות שטעו בעבר ולא ביקשו היתר.

יוסף יצחק פריצקי: עכשיו הנתונים בפנייך.

רבקה מקובר: עדיין לא.

רבקה מקובר: אין לנו שום דבר.

רבקה מקובר: ביקשנו בצורה הכי פשוטה ורגילה שיבקשו היתר כמו שמבקשים ואנחנו ניענה לזה.

יוסף יצחק פריצקי: תוך כמה זמן?

יוסף יצחק פריצקי: העניין הוא בוער.

רבקה מקובר: אתה מבין שאם מישהו אחר בדק את זה במשך חצי שנה, לבטח יש נתונים.

רבקה מקובר: המשרד יוציא את זה לאבחון הכי מהר שיש.

רבקה מקובר: לדעתי זה לא יתעכב דקה.

רבקה מקובר: אני בטוחה שיזרזו את הגורמים שמטפלים בעניין.

רבקה מקובר: לא יהיה ענייני מצידי להגיד שזה ייקח חמישה ימים או שבועיים, כי זה לא תלוי בי, אבל אין לי ספק שזה לא יתעכב דקה אחת לא עניינית.

רבקה מקובר: הם עדיין לא פנו.

יחיאל גוטמן: אנחנו פנינו.

יחיאל גוטמן: בפנייה האחרונה ביקשנו היתר על כל ההובלות.

רבקה מקובר: אבל לא ביקשתם מה.

יחיאל גוטמן: גברתי, אל תיתממי, כל מדינת-ישראל יודעת מה ביקשנו, ואתם יודעים מה ביקשנו.

רבקה מקובר: הדברים לא נעשו בדרך המקובלת.

רבקה מקובר: אין דבר כזה היתר לעבודה בשבת, ההיתר הוא לא לסוג עבודה אלא לאנשים שעובדים.

רבקה מקובר: את ההיתר נותנים לאנשים, כי לאנשים אסור לעבוד, ולכן צריך לפרט.

רבקה מקובר: אם אתה משפטן אתה בוודאי מכיר את חוק שעות עבודה ומנוחה ואתה יודע מה מהות העניין.

רבקה מקובר: אני אומרת לא בהיתממות, אלא ברצינות המלאה שיש, שאם תעשו את זה בדרך המקובלת, זה יעבוד יפה.

דוד אזולאי: חבר הכנסת פריצקי, היתה פנייה של חברת פרדינזון למשרד העבודה והרווחה, ומשרד העבודה והרווחה השיב להם מיד.

דוד אזולאי: יש לי פה כל ההתכתבות.

יוסף יצחק פריצקי: משרד העבודה והרווחה לא השיב, הוא ביקש עוד נתונים.

דוד אזולאי: אבל אי אפשר לדון בחצי בקשה כשכל הנתונים לא מונחים לפניהם.

יוסף יצחק פריצקי: אני לא נכנס לוויכוח ביניהם, אני שואל שאלה.

יוסף יצחק פריצקי: אני מניח ואני מקווה שמשרד העבודה והרווחה ייתן תשובה מהירה מאוד, כי הדבר הזה לא יכול לחכות.

חוסניה ג'בארה: אני חושבת שלהעברה יש פתרון, ופתרון קל.

חוסניה ג'בארה: בהזדמנות זאת אני רוצה לשאול את מנכ"ל חברת החשמל מדוע מועסקים אפס ערבים בחברת החשמל.

חוסניה ג'בארה: גוי יכול לעשות את העבודה גם בשבת, ולא רק בשבת.

יוסף יצחק פריצקי: אני שמח שחברת הכנסת הערבייה רוצה שהם יהיו גויים.

יוסף יצחק פריצקי: אני סברתי שערביי מדינת-ישראל רוצים להיות אזרחים שווי זכויות, אבל אם אתם רוצים שהם יהיו גויים - שיהיו גויים.

יוסף יצחק פריצקי: זה לא ראוי.

אחמד טיבי: הם צריכים לעבוד כל ימות השבוע, לא רק בשבת.

אחמד טיבי: לא כפקחים של משרד העבודה והרווחה, אלא כמהנדסים.

אחמד טיבי: הם גם טובים.

חוסניה ג'בארה: אני לא אומרת שהם יהיו גוי של שבת, אלא שיעבדו כל השבוע.

חוסניה ג'בארה: בקשר למכרזי ההובלה, צריכים להיות מכרזים טובים, שגם אזרחים ערביים יוכלו לגשת למכרזים האלה.

חוסניה ג'בארה: יש במגזר הערבי אנשים שיכולים לבצע את העבודה הזאת.

דוד אזולאי: רק שתי חברות התמודדו במכרז, ואין אחרות.

איוב קרא: אני מברך על כך שבמע"צ יש אינטגרציה אמיתית.

איוב קרא: אני מקווה שרפי פלד יילך בעקבותיכם, למרות שהוא עושה מאמצים גדולים בכל מה שקשור בחיילים המשוחררים הדרוזיים.

איוב קרא: אני מקווה שיהיה שם שילוב של כל עם ישראל על כל עדותיו בחברה הזאת.

אחמד טיבי: איך משתלב עם ישראל על עדותיו עם הערבים?

איוב קרא: אני שמח להיות חלק אינטגרלי מעם ישראל.

איוב קרא: אתה תמשיך להיות חבר של עראפת.

אחמד טיבי: אבל זה לא תופס.

אחמד טיבי: תלך לרבנות, יגידו לך שזה לא תופס, לא אצל הרב הספרדי ולא אצל הרב האשכנזי.

איוב קרא: הרב שלי הוא עם ישראל.

איוב קרא: צעקתם 50 שנה, ולא פתרתם שום בעיה לערביי ישראל.

איוב קרא: אני מכיר את כל המתקנים, גם כקצין לשעבר, ואני יודע שב-מ"ד(א) וב-מ"ד(ב) עשינו את ההובלות האלה במשך שנים.

איוב קרא: השאלה היא מה השתנה הלילה הזה מכל הלילות, שפתאום יש רעש סביב כל העניין הזה.

איוב קרא: הרי כל הזמן עשו את ההובלות האלה.

איוב קרא: העבירו מטענים, הקימו תחנות כוח.

אילן גילאון: אם הדיון היה כאן מקצועי, הרי הדברים היו ידועים קודם לכן.

אילן גילאון: יש אימרה שאומרת שהמדינה בוערת והזקנה מתאפרת.

אילן גילאון: יש לה זמן לדברים כאלה.

אילן גילאון: יש כאן ממקצת הדברים, שהרי הטורבינה הזאת התחילה בסערה בכפית של מים.

אילן גילאון: הנושא לא היה צריך לעלות על הפרק, הדברים האלה נעשו בעבר, הגורמים המקצועיים טיפלו בדבר הזה והיה שקט ושלווה לפחות במישור הזה.

אילן גילאון: לפי הדברים שחלק מהאנשים אמרו, אולי נצטרך לקחת את המשחן מאשקלון ולהחזיר אותו, כי לא היה לו אישור.

אחמד טיבי: להחזיר אותו בשבת?

אילן גילאון: כן.

אילן גילאון: במצב הנוכחי יש כבר יותר מדי תמונות חוזרות מן הקדנציה הקודמת, ואין לי נוסטלגיה אליה, אבל יש גם תמונות חדשות של טורבינות.

אילן גילאון: אני מבקש להוריד את הנושא הזה מסדר יומה של ועדת הפנים ולהשאיר באמת לגורמים המקצועיים לגמור את הדברים בדיוק כפי שזה היה בעבר.

אילן גילאון: אם אכן אדוני חושב שהדיון כאן היה מקצועי, והוא שמע גם את נציג מע"צ וגם את ניצב גנות וגם את רפי פלד, לפי דעתי אל לנו לעסוק בדבר הזה.

אילן גילאון: יש אנשים שרואים בזה חילול שבת, אני רואה בזה פיקוח נפש.

אילן גילאון: אנחנו יודעים שיש לנו עקומה של תאונות דרכים בשבועות האחרונים שהיא איומה ונוראה.

אילן גילאון: כאן כל הגורמים המקצועיים אמרו את מה שהם אמרו, ובעיקר הדברים שנאמרו על-ידי משטרת ישראל.

אילן גילאון: בואו נשאיר לה את השיקול מתי לעשות את הדברים.

אילן גילאון: אני למדתי שפיקוח נפש דוחה אפילו את השבת, ואני לא אומר את הדברים בעידנא דריתחא.

אילן גילאון: בואו נעזוב את הנושא ולא נלבה את היצרים סביב עוד טורבינה אחת.

אילן גילאון: נוריד את העניין מסדר היום, ואנחנו הפוליטיקאים לא נעסוק בזה.

דוד אזולאי: אני מבקש את נציג "צומת", הרב רוזן, להשכיל אותנו.

דוד אזולאי: אולי יש רעיון שיכול לעזור לכולנו כאן.

ישראל רוזן: אני גם רב וגם מהנדס בראש מכון "צומת", שעוסק כבר 25 שנה בנושאים הלכתיים-טכנולוגיים ובפתרון בעיות.

ישראל רוזן: הנגישות שלי לנושאים הללו היא גם מכיוון שאני משמש כחבר הוועדה שמייעצת להיתרי עבודה של משרד העבודה והרווחה.

ישראל רוזן: אני מכיר את העניין מהצד הפרקטי של הוועדה, וכפי שרבקה מקובר אמרה הדיונים שם רציניים ולחלוטין לא פוליטיים ולא עם דעות קדומות.

ישראל רוזן: מתוך נסיון של שנים רבות במגזרים שונים, כשהדברים לא עולים לרמה של ועדות הכנסת ברמה המקצועית וכשמכניסים מראש את הפרמטרים, אם במכרז היו כותבים "מומלץ להעביר בימות החול", ודבר כזה היה יכול להכריע מכרז, אני בטוח שהגורמים המתחרים היו לוקחים את זה בחשבון.

ישראל רוזן: עסקנו בנושא של העברת מטענים חורגים בשבת בימי כהונתו של דוקטור בורג כשר המשטרה, בתחילת שנות ה80-.

ישראל רוזן: הנתונים מאז לא רלוונטיים, אבל אז בדקנו בנתונים רשמיים של הלשכה המרכזית לסטטיסטיקה.

ישראל רוזן: אתם בוודאי מכירים טוב ממני שיש נתונים על ספירת תנועה בכבישים בין-עירוניים.

ישראל רוזן: אז התברר שמוצאי-שבת הוא שווה ערך כמעט לליל שבת, בהבדלים קטנים.

ישראל רוזן: יש פרמטר נוסף שאני מציע כנתון שצריך לבדוק, תאונות דרכים הן מרובות מאוד בלילי שבת יותר מאשר במוצאי שבת.

יעקב גנות: לפני שהגעת נתתי את הנתונים.

יעקב גנות: לקחנו את ספירת התנועה ואת תאונות הדרכים בחשבון.

ישראל רוזן: ברור לי, שאם הדבר ייבחן באופן מקצועי ולא יהיה רק גורם אחד שדורש והוא מביא את הנתונים וגורם שני שתפקידו לאשר או לא, אלא הדבר ייעשה כפי שנעשה בבתי-חולים, כפי שנעשה במגזרים אחרים, אני בטוח שאפשר להסתדר ולמצוא פתרונות, או לומר שאין כאלה.

ישראל רוזן: גם בוועדה של היתרים יושבים אנשים רציניים, אנשים בעלי מקצוע מתחום התעשייה, מתחום ההנדסה, גם מהתחום ההלכתי.

ישראל רוזן: כאזרח שקרוב לנושא אני סבור שהנתונים לא נבדקו עד הסוף, וכמובן לכל דבר יש מחיר.

ישראל רוזן: כאשר מציגים בפני קצין במשטרה או בצבא נושא או מטרה, יש שאלה מה הגורמים או מה האילוצים, עד כמה הוא חייב להתחשב באקולוגיה, בבטיחות, בתברואה ובכל מיני אלמנטים אחרים.

ישראל רוזן: השאלה היא מה מקומו של נושא השבת בסולם האילוצים.

ישראל רוזן: זה מסוג ההנחיות שמונחתות על-ידי הגורמים שמקבלים את ההחלטה, אבל כאשר נבדקים נתונים בצורה מסודרת, הנסיון מוכיח שתמיד אפשר להגיע לפתרונות מלאים או לפתרונות חלקיים או להתפשרויות.

ישראל רוזן: כשזה בא בנוסח של כיפוף ידיים, ואני לא מתכוון בזה לאנשי המקצוע, אלא לאנשים ברמה הפוליטית, אז יש בעיה.

יוסף יצחק פריצקי: בתור מה אתה יושב כאן?

יוסף יצחק פריצקי: אתה לא תטיף לנו מוסר.

ישראל רוזן: דיברו פה גם על השימוש בנוכרים.

ישראל רוזן: אני יודע שלפי החוק יום המנוחה השבועי למוסלמים הוא יום שישי ולנוצרים הוא יום ראשון, ואז אני מוכן לעשות את עבודתם.

ישראל רוזן: אין כאן כל עניין של עבדות, אלא של הדדיות.

ישראל רוזן: הנושא הזה ראוי להיבחן בצורה הרבה יותר רחבה, אבל גם בצד הקונקרטי אד-הוק של ההעברות הללו בנושא חברת החשמל, ואנחנו בקשר עם חברת החשמל גם בנושא של תפקוד תחנות כוח בשבת, יש להם רצון טוב לבוא להידברות.

ישראל רוזן: גם בנושא ההעברה צריכה לשבת ועדה של ארבעה אנשים, לבדוק את הדברים ולהגיש מסקנות, למרות שייתכן שהם לא יהיו לרוחי הרבנית.

ישראל רוזן: אני חושב שלא נעשתה עבודה של בדיקת נתונים על-ידי שלושה צדדים, כפי שמתבקש.

יוסף יצחק פריצקי: זאת שערורייה.

יוסף יצחק פריצקי: זאת הטלת דופי.

דוד אזולאי: תודה רבה לרב רוזן.

דוד אזולאי: אני מבקש מניצב יעקב גנות להשיב לחבר הכנסת דרוקמן.

יעקב גנות: הרב דרוקמן, לא דומה טיפול בהעברת שיירת אח"מים להעברת המטען הזה.

יעקב גנות: בכל מקרה של העברת אח"מ יש לנו תמיד האופציה שאם חלילה קורה משהו נוכל להפסיק את ההעברה ולשנות את הציר, דבר שלא קורה במקרה קונקרטי זה.

יעקב גנות: מפני שברגע שהמטען הזה החל לנוע, עד שאנחנו לא מגיעים לחנייה אין לנו אלטרנטיבה, אנחנו לא יכולים לשנות את הכיוון.

יעקב גנות: בכל מקרה של העברת שיירה מכינים מסלול אלטרנטיבי, זמן תגובה קצר והפסקת העברת השיירה.

יעקב גנות: יש לנו תמיד מפה עם כמה אלטרנטיבות, דבר שאיננו קיים במקרה זה.

יעקב גנות: פתחתי בעובדה שמשנת 1998 הפעלנו את כל הגורמים, מהלשכה המרכזית לסטטיסטיקה עד מע"צ ועד חברות הנדסיות, כדי לבדוק עומסי תנועה, כמות תאונות הדרכים, שעות התאונות, יכולת הכביש לספוג.

יעקב גנות: אני לא אומר שיש פתרון, והפתרון הוא מציאת והכנת משטחים לאורך הכבישים שאנחנו אמורים להעביר, כך שיש זמן לרדת מהכביש.

יעקב גנות: אבל לא אמרתי שאין פתרון.

יעקב גנות: להטיל בנו דופי שלא בדקנו מבחינה מקצועית את ההעברה הזאת?

יעקב גנות: הרי יושבים פה אנשי מע"צ, חצי שנה הם בודקים עניינית את הכביש, מהנדסים של מע"צ בדקו במשך חצי שנה את הציר הזה.

יוסף יצחק פריצקי: בלי קשר לשבת או חול, האם עדיף מבחינתך שש טורבינות בפעם אחת, או בכל פעם טורבינה?

יוסף יצחק פריצקי: כי אני כמשתמש בכביש מעדיף שזה יעבור בפעם אחת ונגמור את העניין הזה.

יעקב גנות: להוביל איקס טורבינות במקום טורבינה אחת, באופן אוטומטי הסיכוי והסיכון עולים.

דוד אזולאי: אבל אין אפשרות לבצע את זה.

יעקב גנות: קיבלנו את זה כעובדה, שיש פלטפורמה אחת.

יעקב גנות: תאר לעצמך מצב, שמבחינה טכנית פלטפורמה ראשונה נתקעת, כל השיירה הזאת תקועה.

דוד אזולאי: אני מבקש לסכם את הדיון.

דוד אזולאי: 1.

דוד אזולאי: הוועדה קוראת לכל הגורמים המקצועיים למצוא חלופות, על מנת שלא לפגוע בשבת בכלל האזרחים.

דוד אזולאי: כל העובדים העוסקים בהעברה יפעלו על-פי החוק.

דוד אזולאי: יצומצם מספר ההובלות עד כמה שאפשר, על מנת למנוע סבל מכל אלה שצריכים לנסוע על הכבישים האלה.

דוד אזולאי: אני חושב שאם נצא עם סיכום כזה, זה יהיה טוב לכולנו.

דוד אזולאי: אני גם מבקש שלשבת הקרובה יימצא הפתרון ואנשי חברת פרדינזון יפנו על-מנת לקבל את ההיתרים הדרושים, כך שלא ייווצר מצב שמישהו כאן עובר על החוק.

אחמד טיבי: לא שילבת בסיכום את הקריאה להחזיק אנשי מקצוע ערביים בכל ימות השנה.

דוד אזולאי: אני מוכן גם את זה לעשות.

יוסף יצחק פריצקי: אני רוצה תמיכה מלאה של הוועדה הזאת בגופים המקצועיים כאן, משטרת ישראל שעושה עבודה ראויה ונכונה, ומן הראוי שהוועדה הזאת תתן לה תמיכה מלאה.

יעקב ליצמן: אבל בכל זאת שלא יסעו בשבת.

דוד אזולאי: אנחנו ניתן חיזוק לכל הגורמים המקצועיים.

אילן גילאון: אין לי בעיה עם סעיפים 2 ו3- בסיכום.

אילן גילאון: לגבי הסעיף הראשון, אני מציע שיישמר הססטוס-קוו כפי שהיה עד עכשיו לגבי הנושא של הכשרות.

דוד אזולאי: הסעיף הראשון אומר: "הוועדה קוראת לכל הגורמים למצוא חלופות על מנת שלא לפגוע בשבת".

אילן גילאון: אם ישנן חלופות.

דוד אזולאי: אמרתי בהצעת הסיכום שלי, שבשבת הקרובה יפעלו על פי החוק.

יעקב ליצמן: אני מבקש שהחברה תחזיר את הבקשה לשבת הקרובה ואנחנו ניתן אורכה נוספת.

דוד אזולאי: מר פרדינזון, האם הגשתם בקשה?

דוד אזולאי: האם תפעלו על-פי ההנחיות?

דוד פרדינזון: נפעל על פי הדין.

אחמד טיבי: האם תוסיף את הבקשה שלי?

דוד אזולאי: אני שותף לבקשה שלך, השאלה היא אם לא נחטיא את המטרה.

דוד אזולאי: אתה מבקש להכניס נושא כזה בדיון הנוכחי, ולהערכתי אתה מחטיא את המטרה.

אחמד טיבי: אתם מורים טובים בש"ס.

אחמד טיבי: לימדתם אותי שמכל פרשה אתם נהנים, אז למה שאני לא אנהג כך?

דוד אזולאי: אנחנו יכולים לקרוא לכל הגורמים, להעסיק ללא הבדל כל מי שיש לו הכישורים המתאימים, אם זה במע"צ ואם זה בחברת החשמל.

דוד אזולאי: אני חושב שנחטיא את המטרה אם נכניס את זה לכאן.

דוד אזולאי: תודה רבה, הישיבה נעולה.